钦定古今图书集成/明伦汇编/闺媛典/第003卷 > 明仁孝文皇后内训 > 《母仪章第十六》
## 钦定古今图书集成/明伦汇编/闺媛典/第003卷 > 明仁孝文皇后内训 > 《母仪章第十六》

孔子曰：“女子者，顺男子之教而长其理者也。”是故无
专制之义，所以为教不出闺门，以训其子者也。教之
者，导之以德美，养之以廉逊，率之以勤俭，本之以慈
爱，临之以严恪，以立其身，以成其德。慈爱不至于姑
息，严恪不至于伤恩。伤恩则离，姑息则纵，而教不行
矣。《诗》曰：“载色载笑，匪怒伊教。”夫教之有道矣，而在己
者亦不可不慎。是故女德有常，不逾贞信；妇德有常，
不逾孝敬。贞信孝敬，而人则之。《诗》曰：“其仪不忒，正是
四国。”此之谓也。